"মাগো! আমার হতভাগিনী মা। কতোকাল আগে চলে গেছো আমায় ছেড়ে ওই দূর আকাশের কাছে। ওই দূর থেকে ওই উপর থেকে তুমি কি দেখতে পাচ্ছো আমায়? কিভাবে ভেসে যাচ্ছে আমি এই নদীর জলে—সারা শরীর আষ্টেপৃষ্ঠে বাঁধা, এই বৃদ্ধ অশক্ত শরীরটা কিভাবে ভেসে চলেছে কনকনে ঠাণ্ডা জলে—দেখতে পাচ্ছো? আমি কিন্তু সব দেখতে পাচ্ছি। প্রকাণ্ড আকাশের নীচে—অকুল জলের উপর—ঢেউয়ের ধাক্কায় সমানে উথালপাথাল হতে থাকা আমার শরীরটাকে। হয়তো মা ভাবছে অন্ধ ছেলের মরণকালে ভীমরতি হয়েছে। না গো মা। তুমি তো জানো মহামুনি উতথ্যের পুত্র আমি। তোমার গর্ভে থাকতেই বেদজ্ঞান সম্পূর্ণ হয়েছিলো আমার। ইচ্ছে করলেই যোগবলে আমি সবকিছুই দেখতে পাই। কিন্তু চাইনি। সেই মহর্ষির অভিশাপ ব্যর্থ করে দিতে চাইনি আমি। তাই মেনে নিয়েছিলাম আমার এই বাইরের অন্ধকার জগৎটাকে। কিন্তু অন্তরে আলো ছিল। তার জন্য এসেছিলো কতো পিতা—কতো ভক্ত। প্রদ্বেষীর মতো রূপসী ব্রাক্ষণ-কন্যার সঙ্গে বিয়ে হোলো—এল সুন্দর পুত্রসন্তান, কতো সুখী পরিবার—কিন্তু সেই ঋষির অভিশাপ যে এতো গভীরে গিয়ে—